Gheorghe Davidescu

Gheorghe Davidescu (18. märts 1892 Brassó, Ungari Kuningriik – 1959 Rumeenia) oli Rumeenia poliitik ja diplomaat, esimene Eestis resideeriv Rumeenia saadik.

Ta lõpetas Budapestis asuva Budapesti Ülikooli õigusteaduse erialal.

Ta töötas mitmel ametikohal Rumeenia välisministeeriumis ning diplomaadina aastatel 1921–1925 Budapestis ja 1927–1933 Varssavis.

Ta oli alates 2. detsembrist 1935 kuni veebruarini 1939 esimene Rumeenia saadik Eestis, kes resideeris Tallinnas."Rumeenia saadik lahkus". Lääne Elu nr 24, 27. veebruar 1939. Lk 2 Pärast tema lahkumist (ta määrati Rumeenia välisministeeriumi osakonnajuhatajaks) kattis Eestit edasi Helsingis asuv saatkond.

Alates oktoobrist 1939 oli ta uuesti diplomaatilises teenistuses, sedakorda Rumeenia saadikuna NSV Liidus. Ta võttis 26. juunil 1940 vastu Molotovi-Ribbentropi paktist tuleneva NSV Liidu ultimaatumi ja korraldas Rumeenia-poolseid toiminguid Bessaraabia ja Põhja-Bukoviina annekteerimisel. Augustis 1940 kutsuti ta tagasi Rumeeniasse.

Ta oli 11. oktoobrist 1940 kuni 1. oktoobrini 1944 Rumeenia välisministri abi. Pärast kommunistide võimuletulekut oli ta veel lühikest aega välisministeeriumi teenistuses, kuid vallandati novembris 1946.

Ta vahistati pärast seda ja saadeti vanglasse, kus ta suri 1959. aastal.

Tunnustus
1939 – Valgetähe I klassi teenetemärkEesti Vabariigi teenetemärkide kavalerid
1941 – Rumeenia Tähe Ordeni komandöriklass

Viited

Kategooria:Rumeenia poliitikud
Kategooria:Rumeenia diplomaadid
Kategooria:Välismaa saadikud Eestis
Kategooria:Loránd Eötvösi ülikooli vilistlased
Kategooria:Valgetähe I klassi teenetemärgi kavalerid
Kategooria:Sündinud 1892
Kategooria:Surnud 1959